
ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο απόφασης του Συμβουλίου για τη σύναψη της συμφωνίας μεταξύ της Ευρωπαϊκής Ένωσης, αφενός, και της Δημοκρατίας του Ισημερινού, αφετέρου, σχετικά με τη συνεργασία μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών του Ισημερινού που είναι αρμόδιες για την καταπολέμηση του σοβαρού εγκλήματος και της τρομοκρατίας
(10965/2025 – C10‑0219/2025 – 2025/0120(NLE))
(Έγκριση)
Το Ευρωπαϊκό Κοινοβούλιο,
–	έχοντας υπόψη το σχέδιο απόφασης του Συμβουλίου (10965/2025),
–	έχοντας υπόψη το σχέδιο συμφωνίας μεταξύ της Ευρωπαϊκής Ένωσης, αφενός, και της Δημοκρατίας του Ισημερινού, αφετέρου, σχετικά με τη συνεργασία μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών του Ισημερινού που είναι αρμόδιες για την καταπολέμηση του σοβαρού εγκλήματος και της τρομοκρατίας (10969/2025),
–	έχοντας υπόψη την αίτηση έγκρισης που υπέβαλε το Συμβούλιο σύμφωνα με το άρθρο 16 παράγραφος 2 και το άρθρο 88, καθώς και το άρθρο 218 παράγραφος 6 δεύτερο εδάφιο στοιχείο α) σημείο v) και παράγραφος 7 της Συνθήκης για τη λειτουργία της Ευρωπαϊκής Ένωσης (C10‑0219/2025),
–	έχοντας υπόψη το άρθρο 107 παράγραφοι 1 και 4, καθώς και το άρθρο 117 παράγραφος 7 του Κανονισμού του,
–	έχοντας υπόψη τη σύσταση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A10‑0000/2025),
1.	εγκρίνει τη σύναψη της συμφωνίας·
2.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή, καθώς και στις κυβερνήσεις και στα κοινοβούλια των κρατών μελών και της Δημοκρατίας του Ισημερινού.

Το διεθνικό οργανωμένο έγκλημα και η τρομοκρατία αποτελούν εγγενώς διασυνοριακά φαινόμενα. Τα εγκληματικά δίκτυα που εμπλέκονται στη διακίνηση ναρκωτικών, την εμπορία ανθρώπων, το λαθρεμπόριο όπλων και τη νομιμοποίηση εσόδων από παράνομες δραστηριότητες συχνά δραστηριοποιούνται σε παγκόσμιο επίπεδο, αξιοποιώντας τα νομικά κενά και τα κενά δικαιοδοσίας για να αποφύγουν τον εντοπισμό και τη δίωξη. Στο πλαίσιο αυτό, η Λατινική Αμερική, η οποία αποτελεί την κύρια περιοχή καλλιέργειας και παραγωγής κοκαΐνης, διαδραματίζει ιδιαίτερο ρόλο. Οι λιμένες της αποτελούν συχνά σημεία εκκίνησης για περαιτέρω μεταφορά στην Ευρωπαϊκή Ένωση. Αποτελεί επίσης πηγή εμπορίας ανθρώπων για σεξουαλική και, σε μικρότερο βαθμό, εργασιακή εκμετάλλευση, καθώς και πηγή αντικανονικών μεταναστών που διακινούνται αεροπορικώς στην ΕΕ.

Η αυξημένη επιχειρησιακή συνεργασία και η ανταλλαγή σχετικών πληροφοριών μεταξύ της Ευρωπόλ και του Ισημερινού θα είναι σημαντικές για την αντιμετώπιση σοβαρών αδικημάτων σε πολλούς τομείς εγκληματικότητας που παρουσιάζουν κοινό ενδιαφέρον και, κατά συνέπεια, για τη διασφάλιση καλύτερης ασφάλειας για τις κοινωνίες μας. Αυτή η συνεργασία μεταξύ της Ευρωπόλ και του Ισημερινού υφίσταται ήδη με τη μορφή συμφωνίας συνεργασίας που υπεγράφη τον Οκτώβριο του 2023. Επίσης, τοποθετήθηκε αξιωματικός σύνδεσμος του Ισημερινού στην Ευρωπόλ. Ωστόσο, χωρίς τη δυνατότητα ανταλλαγής δεδομένων προσωπικού χαρακτήρα, δεν αποτελεί αποτελεσματικό εργαλείο για την καταπολέμηση των διακρατικών εγκληματικών δικτύων. Η αυξημένη επιχειρησιακή συνεργασία αυτού του είδους και η ανταλλαγή σχετικών πληροφοριών μεταξύ της Ευρωπόλ και του Ισημερινού είναι σημαντικές για την αντιμετώπιση σοβαρών αδικημάτων σε πολλούς τομείς εγκληματικότητας που παρουσιάζουν κοινό ενδιαφέρον.

Η συμφωνία μεταξύ της ΕΕ και του Ισημερινού σχετικά με τη συνεργασία μεταξύ της Ευρωπόλ και των αρχών του Ισημερινού θα παράσχει αυτό το ουσιώδες στοιχείο στις αρχές επιβολής του νόμου και θα επιτρέψει την ανταλλαγή δεδομένων προσωπικού χαρακτήρα, η οποία είναι ζωτικής σημασίας, κατά την αντιμετώπιση εγκληματιών. Ωστόσο, θα παρέχει επίσης γενικές αρχές προστασίας των δεδομένων, κατηγορίες δεδομένων προσωπικού χαρακτήρα, τους κανόνες για την αυτοματοποιημένη επεξεργασία και τις περαιτέρω διαβιβάσεις δεδομένων προσωπικού χαρακτήρα. Ταυτόχρονα, θα περιλαμβάνει επίσης διασφαλίσεις, όπως το δικαίωμα πρόσβασης και το δικαίωμα διόρθωσης, διαγραφής και περιορισμού. Ο ΕΕΠΔ κατέληξε θετικά στο συμπέρασμα ότι η συμφωνία περιέχει επαρκείς εγγυήσεις όσον αφορά την προστασία της ιδιωτικής ζωής και των θεμελιωδών δικαιωμάτων και ελευθεριών των ατόμων. 

Η συνεργασία μεταξύ της Ευρωπόλ και των αρμόδιων αρχών του Ισημερινού είναι απαραίτητη για την αντιμετώπιση του σοβαρού εγκλήματος και της τρομοκρατίας. Με τη διευκόλυνση της ανταλλαγής πληροφοριών, την ενίσχυση της θεσμικής ικανότητας, την εναρμόνιση των νομικών πλαισίων και τη διευκόλυνση συντονισμένων επιχειρήσεων, η εν λόγω εταιρική σχέση ενισχύει την ασφάλεια στην Ευρώπη, τη Λατινική Αμερική και πέραν αυτών. Η συνεργασία αυτή υπογραμμίζει την αρχή ότι, σε έναν παγκοσμιοποιημένο κόσμο, η συλλογική δράση δεν είναι απλώς επωφελής· είναι απαραίτητη για τη διατήρηση της ειρήνης και της σταθερότητας.

<FootprintIntro>Η εισηγήτρια δηλώνει, υπό την αποκλειστική της ευθύνη, ότι δεν έχει συμπεριλάβει στην έκθεσή της εισηγήσεις από εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:1] ή από εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους, οι οποίες πρέπει να περιληφθούν στο παρόν παράρτημα δυνάμει του άρθρου 8 του παραρτήματος Ι του Κανονισμού.</FootprintIntro> [1:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

